Къэбэрдей-Балъкъэрым и тхьэIухуд
Профсоюзхэм щэнхабзэмкIэ я унэм илъэс 16 — 25 ныбжьым ит хъыджэбз 17 зыхэта «Къэбэрдей-Балъкъэрым и тхьэIухуд-2016» зэпеуэр щекIуэкIащ.
ТхьэIухудхэм я зэпеуэр зэрырагъэкIуэкI хабзэм нэгъуэщIхэри дыщIагъуауэ, иджырейр нэхъ щIэщыгъуэт. Псалъэм папщIэ, ЩэнхабзэмкIэ унэм и пэIущIэ пэшым хьэщIэхэм «къэпсэуа» скульптурэхэр къащыпежьат. Iуэхур щекIуэкI пэшышхуэм щыфIадза экран инымкIэ къагъэлъэгъуэжырт пщащэхэм зэпеуэм зэрызыхуагъэхьэзырар.
ГъэщIэгъуэну яублат зэпеуэри. Хур пщащэу хуэпа ныбжьыщIэ цIыкIухэм я Iэпэр яIыгъыу хъыджэбзхэр утыку къихьащ.
Акъыл жану, Iуэху куэдым хуэIэкIуэлъакIуэу, иджырей гъащIэм хэзагъэу зыкъэзыгъэлъэгъуа, зыхуэбгъадэ хъун щымыIэ пщащэ 17-м щыщу «Къэбэрдей-Балъкъэрым и тхьэIухуд-2016» цIэ лъапIэр зыхуагъэфэщар Хьэтщыкъуэ ФатIимэщ. «КъБР-м и тхьэIухуд ныбжьыщIэ» цIэр Геккиевэ Эльвирэ фIащащ, япэ вице-миссыр Михайловэ Анастасиещ, етIуанэ вице-мисс хъуар Иуан Дианэщ.
Къыхэгъэщыпхъэщ Хьэтщыкъуэм Интернетым щрагъэкIуэкIа IэIэтымкIэ «Мисс Instagram» цIэри къызэрыфIащар.
«Къэбэрдей-Балъкъэрым и тхьэIухуд» зэпеуэр «Dakshin Production» медиа-холдингымрэ «Fashion07» модельнэ агентствэмрэ зэгъусэу, КъБР-м Печатымрэ цIыхубэ коммуникацэхэмкIэ и къэрал комитетыр, КъБР-м курортхэмрэ туризмэмкIэ, СпортымкIэ и министерствэхэр я дэIэпыкъуэгъуу къызэрагъэпэщащ.
Зэпеуэм и билетхэм къыщIахам щыщ иратынущ фошыгъу уз зыпкърытхэм Къэбэрдей-Балъкъэрым щаIэ «Диа-лайф» ассоциацэм.
Илъэс 22-рэ зи ныбжь Хьэтщыкъуэ ФатIимэ мы гъэм МКъУ-м дизайнымрэ технологиемкIэ и къудамэр диплом плъыжькIэ къиухащ.
— Ди унагъуэр Къэбэрдей-Балъкъэрми Абхъаз Республикэми дыщопсэу, — жеIэ пщащэм. — Пшыхь фащэ, нысащIэ фащэхэр пщIэкIэ ттыуэ Абхъазым студие щыдиIэти, зэпеуэм хэтыну пщащэхэр ди фащэхэмкIэ тхуэпэну дагурыIуат Iуэхур езыгъэкIуэкIынухэм. Апхуэдэу къекIэрэхъуэкIри, зэпеуэр къызэзыгъэпэщ Дохъушокъуэ Мадинэрэ сэрэ дызэхуэзащ, сэри сыхэтыну сыкъригъэблэгъащ.
2012 гъэм Абхъазым щекIуэкIа тхьэIухуд зэпеуэм вице-королевэ сыщыхъуат, уеблэмэ илъэс 12 ныбжьым ситу сыщытекIуат тхьэIухудхэм я зэпеуэу Пионерхэм я унэм къыщызэрагъэпэщам. Ауэ «Къэбэрдей-Балъкъэрым и тхьэIухуд» цIэр къысхуагъэфэщэну си пщIыхьи къыхэхуэртэкъым, уеблэмэ, иджыри къыздэсым си фIэщ схуэщIыркъым. Утыку ихьэгъуэ къэскIэ зэхъуэкIыу сщыгъа бостейхэр сэращ къэзыгупсысар. Зэпеуэм и иужьрей Iыхьэм лъэпкъ фащэм и нэщэнэ къытещу хъыджэбзхэм ящыгъа фащэхэр ди студием ейщ.
Сэ зэрысщIэмкIэ, зэпеуэм щытекIуар иджыри зыбжанэрэ утыку ирашэну загъэхьэзыр. ЩэкIуэгъуэ мазэм Астана щекIуэкIыну, дунейпсо модэм и гъэлъэгъуэныгъэм сыхэтынущ. Гъэ къакIуэ и мэлыжьыхь мазэм ирагъэкIуэкIыну траухуа «Мисс Россия» зэпеуэм КъБР-м къыбгъэдэкIыу сыхэтыну си мурадщ, — жеIэ пщащэ тхьэIухудым.
Сокъур Майе.
